
讬讜诪讗 注 注"讗 - 驻讬专讜砖 砖讟讬讬谞讝诇抓

讜讘诇讘讚 砖诇讗 讬讚诇讙 诪住讜祝 讛住驻专 诇转讞讬诇转讜 砖讗讝 谞讬讻专 诇讻诇 砖讛讜讗 诪讚诇讙.


讗 讘诪砖谞讛 砖谞讬谞讜 讻讬 讙讜诇诇 讗转 住驻专 讛转讜专讛 讜讗讜诪专: 讬讜转专 诪诪讛 砖拽专讗转讬 讻转讜讘 砖诐. 讜诪注讬专讬诐: 讜讻诇 讻讱 诇诪讛 爪专讬讱 讛讜讗 诇讜诪专 讻谉 鈥� 讻讚讬 砖诇讗 诇讛讜爪讬讗 诇注讝 注诇 住驻专 转讜专讛, 砖诇讗 讬讞砖讘讜 砖讞住专讛 砖诐 讗讜转讛 驻专砖讛 砖拽讜专讗 注诇 驻讛.


讘 砖谞讬谞讜 讘诪砖谞讛 讻讬 驻专砖转 "讘注砖讜专" 砖诇 讞讜诪砖 讛驻拽讜讚讬诐 ("讘诪讚讘专") 讛专讬讛讜 拽讜专讗 注诇 驻讛. 讜砖讜讗诇讬诐: 讗诪讗讬 [诪讚讜注] 拽讜专讗 注诇 驻讛? 谞讙诇讜诇 [砖讬讙诇讜诇] 讗转 讛住驻专 注讚 砖讬讙讬注 诇驻专砖讛 讝讜 讜谞讬拽专讬 [讜讬拽专讗]! 讗诪专 专讘 讛讜谞讗 讘专讬讛 [讘谞讜] 砖诇 专讘 讬讛讜砖注 讗诪专 专讘 砖砖转: 诇驻讬 砖讗讬谉 讙讜诇诇讬谉 住驻专 转讜专讛 讘爪讬讘讜专 诪驻谞讬 讻讘讜讚 爪讬讘讜专, 砖讗讬谉 专讗讜讬 砖讛爪讬讘讜专 讬讞讻讛 注讚 砖讬住讬讬诐 讛讙讜诇诇 诇讙诇讜诇.


讜砖讜讗诇讬诐: 讗诐 讻讱 讬砖 讚专讱 讗讞专转, 讜谞讬讬转讬 讗讞专讬谞讗 讜谞拽专讬 [讜砖讬讘讬讗讜 住驻专 转讜专讛 讗讞专 讛驻转讜讞 讘讗讜转讛 驻专砖讛 讜讬拽专讗 讘讜]! 专讘 讛讜谞讗 讘专 讬讛讜讚讛 讗诪专: 诪砖讜诐 驻讙诪讜 砖诇 专讗砖讜谉 砖诇讗 讬讞砖讘讜 砖谞诪爪讗 驻讙诐 讘住驻专 讛专讗砖讜谉 讜诇讻谉 诪讘讬讗讬诐 住驻专 讗讞专. 讜专讬砖 诇拽讬砖 讗诪专: 诪砖讜诐 讘专讻讛 砖讗讬谞讛 爪专讬讻讛, 砖讻砖诪转讞讬诇 诇拽专讜讗 诪住驻专 转讜专讛 讗讞专 爪专讬讱 诇讘专讱 注诇讬讜 讘专讻转 讛转讜专讛 讘砖谞讬转, 讜诪讜讟讘 砖讬拽专讗 注诇 驻讛 讜诇讗 讬转讞讬讬讘 讘讘专讻讛 诪讞讚砖 讜讬讜爪讬讗 砖诐 砖诪讬诐 诇讞讬谞诐.


讜砖讜讗诇讬诐: 讜诪讬 讞讬讬砖讬谞谉 诇驻讙诪讗 [讛讗诐 讘讻讙讜谉 讝讛 砖诪讜爪讬讗讬诐 住驻专 讗讞专 讞讜砖砖讬诐 讗谞讜 诇驻讙诪讜 砖诇 专讗砖讜谉]? 讜讛讗诪专 [讜讛专讬 讗诪专] 专' 讬爪讞拽 谞驻讞讗 [讛谞驻讞]: 专讗砖 讞讜讚砖 讟讘转 砖讞诇 诇讛讬讜转 讘砖讘转 讜转诪讬讚 讛讜讗 讞诇 讘讞谞讜讻讛 诪讘讬讗讬谉 砖诇砖 转讜专讜转 (砖诇讜砖讛 住驻专讬 转讜专讛) 讜拽讜专讬谉 讗讞转 讘注谞讬谞讜 砖诇 讬讜诐 诇驻讬 驻专砖转 讛砖讘讜注, 讜讘住驻专 转讜专讛 讗讞转 拽讜专讬谉 讘驻专砖讛 砖诇 专讗砖 讞讜讚砖, 讜讗讞转 拽讜专讬谉 讘注谞讬谉 砖诇 讞谞讜讻讛. 讛专讬 砖拽讜专讗讬诐 讘诪住驻专 住驻专讬 转讜专讛 诇驻讬 讛爪讜专讱 讜讗讬谉 讞讜砖砖讬谉 诇驻讙诪讜 砖诇 住驻专 转讜专讛 专讗砖讜谉!


讜诪砖讬讘讬诐: 讗讬谉 讛讚讘专讬诐 讚讜诪讬诐; 转诇转讗 讙讘专讬 讘转诇转讗 住驻专讬 [砖诇讜砖讛 讗谞砖讬诐 拽讜专讬诐 讘砖诇讜砖讛 住驻专讬诐] 鈥� 诇讬讻讗 驻讙诪讗 [讗讬谉 讘讻讱 驻讙诐], 砖住讘讜专讬诐 砖讘砖讘讬诇 讻讘讜讚讜 砖诇 讻诇 讗讞讚 诪讛诐 拽讜专讬诐 诇讜 讘住驻专 诪讬讜讞讚, 讗讜诇诐 讞讚 讙讘专讗 讘转专讬 住驻专讬 [讗讬砖 讗讞讚 讛拽讜专讗 讘砖谞讬 住驻专讬诐] 讗讬讻讗 驻讙诪讗 [讬砖 驻讙诐] 讘讚讘专, 砖讬讻讜诇讬诐 诇讞砖讜讘 砖谞注砖讛 讛讚讘专 诪砖讜诐 砖讬砖 驻讙诐 讘住驻专 讛专讗砖讜谉.


讙 砖谞讬谞讜 讘诪砖谞讛, 讻讬 诇讗讞专 讛拽专讬讗讛 讛讬讛 讛讻讛谉 讛讙讚讜诇 诪讘专讱 注诇讬讛 砖诪讜谞讛 讘专讻讜转. 转谞讜 专讘谞谉 [砖谞讜 讞讻诪讬诐] 讘讘专讬讬转讗: 砖诪讜谞讛 讘专讻讜转 讗诇讜 讛诐: 注诇 讛转讜专讛 鈥� 诪讘专讱 讻讚专讱 砖诪讘专讻讬诐 讻专讙讬诇 讘讘讬转 讛讻谞住转, "谞讜转谉 讛转讜专讛", 注诇 讛注讘讜讚讛, 讜注诇 讛讛讜讚讗讛, 讜注诇 诪讞讬诇转 讛注讜谉 鈥� 讻转讬拽谞讛 讻诪讜 砖诪转讜拽谞讜转 讘专讻讜转 讗诇讛 讘住讚专 讛转驻讬诇讛. 讜注诇 讛诪拽讚砖 讘专讻讛 讘驻谞讬 注爪诪讜, 讜注诇 讛讻讛谞讬诐 讘驻谞讬 注爪诪谉, 讜注诇 讬砖专讗诇 讘驻谞讬 注爪诪谉 讜注诇 砖讗专 讛转驻诇讛.


转谞讜 专讘谞谉 [砖谞讜 讞讻诪讬诐]: 讜砖讗专 讛转驻诇讛 砖讗诪专讛 讛诪砖谞讛, 讻讱 讗讜诪专 讛讜讗: "专谞讛 转讞讬谞讛 讘拽砖讛 诪诇驻谞讬讱 注诇 注诪讱 讬砖专讗诇 砖爪专讬讻讬谉 诇讛讜砖注" 讜诪讜住讬祝 讚讘专 转讞讬谞讛 讜讞讜转诐 讘专讻讛 讝讜 讘"砖讜诪注 转驻诇讛". 讜讗讞专 讻讱, 诇讗讞专 砖讙诪专 讛讻讛谉 讗转 拽专讬讗转讜 讻诇 讗讞讚 讜讗讞讚 诪讛拽讛诇 诪讘讬讗 住驻专 转讜专讛 诪讘讬转讜 (讗砖专 讛讜讘讗 注讜讚 诪注专讘 讬讜诐 讛讻讬驻讜专讬诐, 讜拽讜专讗 讘讜 砖谞讬转 讻讚讬 诇讛专讗讜转 讞讝讜转讜 (诪专讗讛讜 砖诇 讛住驻专) 诇专讘讬诐, 讜诪爪讜讛 讬砖 讘讚讘专 砖讛讜讗 诪转谞讗讛 讘诪爪讜讜转 讘讜专讗讜.


讚 谞讗诪专 讘诪砖谞讛 讻讬 讛专讜讗讛 讗转 讛讻讛谉 讛讙讚讜诇 讻砖讛讜讗 拽讜专讗 讗讬谞讜 专讜讗讛 驻专 讜砖注讬专 讛谞砖专驻讬谉, 讜讛讜住讬驻讜 讘诪砖谞讛: 诇讗 诪驻谞讬 砖讗讬谞讜 专砖讗讬, 讗诇讗 诪驻谞讬 讛诪专讞拽 讘讬谉 讛诪拽讜诪讜转 讘讜 谞注砖讜 砖谞讬 讛讚讘专讬诐 讛诇诇讜. 讜诪注讬专讬诐: 驻砖讬讟讗 [讛专讬 讛讚讘专 驻砖讜讟], 讜诪讚讜注 讬注诇讛 注诇 讛讚注转 砖讬讛讗 讗讬住讜专 讻诇砖讛讜 讘讚讘专? 讜诪砖讬讘讬诐: 诪讛讜 讚转讬诪讗 [诪讛讜 砖转讗诪专] 砖讬砖 讻讗谉 讗讬住讜专 讻砖讬讟转 专讬砖 诇拽讬砖. 砖讗诪专 专讬砖 诇拽讬砖: 讗讬谉 诪注讘讬专讬谉 注诇 讛诪爪讜转, 讻诇讜诪专: 讗诐 谞讝讚诪谞讛 诇讜 诇讗讚诐 诪爪讜讛, 讗讬谞讜 专砖讗讬 诇讛讘讟诇 诪诪谞讛 讗驻讬诇讜 诇砖诐 诪爪讜讛 讗讞专转.


讜诪讗讬 [讜诪讛] 诪爪讜讛 讬砖 讻讗谉 讘砖诪讬注转 讛拽专讬讗讛 诪驻讬 讛讻讛谉 讛讙讚讜诇 鈥� 诪驻谞讬 讛讟注诐 砖诇 "讘专讘 注诐 讛讚专转 诪诇讱" (诪砖诇讬 讬讚, 讻讞) 砖讻讘讜讚 砖诪讬诐 讛讜讗 砖讬讛讗 拽讛诇 诪专讜讘讛, 讜诇讻谉 讛讬讛 诪拽讜诐 诇讞砖讜砖 诇讗讬住讜专 讗诐 讬诇讱 诪砖诐. 注诇 讻谉 拽讗 诪砖诪注 诇谉 [讛砖诪讬注 诇谞讜], 砖讛住讬讘讛 讛讬讗 讛诪专讞拽 砖讘讬谞讬讛诐 讜诇讗 诪砖讜诐 讟注诐 讗讞专.


讛 诪砖谞讛 讗诐 讘讘讙讚讬 讘讜抓 诇讘谞讬诐 砖诇 拽讜讚砖 讛讬讛 讛讻讛谉 讛讙讚讜诇 拽讜专讗, 讛专讬 诇讗讞专 诪讻谉 拽讚砖 讬讚讬讜 讜专讙诇讬讜 讻讚专讱 砖注讜砖讛 讘驻砖讬讟转 讘讙讚讬 拽讜讚砖. 驻砖讟 讗转 讘讙讚讬 讛讘讜抓, 讬专讚 诇诪拽讜讛 讜讟讘诇, 注诇讛 讜谞住转驻讙 讘诪讙讘转, 讜讛讘讬讗讜 诇讜 讘讙讚讬 讝讛讘 砖诇 讻讛讜谞讛 讙讚讜诇讛 讜诇讘砖, 讜拽讚砖 讬讚讬讜 讜专讙诇讬讜,


讜讬爪讗 讜注砖讛 讗转 讗讬诇讜 讜讗转 讗讬诇 讛注诐 讜讗转 砖讘注转 讻讘砖讬诐 转诪讬诪讬诐 讘谞讬 砖谞讛 砖讛诐 诪讞讜讘转 讛讬讜诐, 讗诇讜 讚讘专讬 专' 讗诇讬注讝专. 专' 注拽讬讘讗 讗讜诪专: 拽专讘谞讜转 讗诇讛 诇讗 讘砖诇讘 讝讛 讛讬讜 拽专讘讬诐 讗诇讗 注诐 拽专讘谉 转诪讬讚 砖诇 砖讞专 讛讬讜 拽专讘讬谉. 讜讗讬诇讜 驻专 讛注讜诇讛 讛砖讬讬讱 诇讬讜诐 讛讻讬驻讜专讬诐 讜讛砖注讬专 讛谞注砖讛 讘讞讜抓 砖讬砖 讘诪讜住驻讬 讻诇 讞讙 拽专讘谉 讞讟讗转 讗讞讚 鈥� 讗诇讛 讛讬讜 拽专讘讬谉 注诐 拽专讘谉 转诪讬讚 砖诇 讘讬谉 讛注专讘讬诐.


诇讗讞专 讛拽专讘转 拽专讘谞讜转 讗诇讛 拽讚砖 讬讚讬讜 讜专讙诇讬讜 讜驻砖讟 讗转 讘讙讚讬 讛讝讛讘, 讜讬专讚 诇诪拽讜讛 讜讟讘诇 讜注诇讛 讜谞住转驻讙,


讜讛讘讬讗讜 诇讜 砖谞讬转 讘讙讚讬 诇讘谉 讜诇讘砖, 讜拽讚砖 讬讚讬讜 讜专讙诇讬讜. 讜诇讗讞专 诪讻谉 谞讻谞住 诇拽讜讚砖 讛拽讚砖讬诐 诇讛讜爪讬讗 诪砖诐 讗转 讛讻祝 讜讗转 讛诪讞转讛 砖诇 讛拽讟讜专转 砖讛讻谞讬住 拽讜讚诐 诇讻谉. 讜砖讜讘 拽讚砖 讬讚讬讜 讜专讙诇讬讜 讜驻砖讟 讗转 讘讙讚讬 诇讘谉 讜讬专讚 诇诪拽讜讛 讜讟讘诇 讜注诇讛 讜谞住转驻讙


讜讛讘讬讗讜 诇讜 讘讙讚讬 讝讛讘, 讜诇讘砖 讜拽讚砖 讬讚讬讜 讜专讙诇讬讜 讜谞讻谞住 诇讛讬讻诇 诇讛拽讟讬专 拽讟讜专转 砖诇 讘讬谉 讛注专讘讬诐, 讜诇讛讟讬讘 讗转 讛谞专讜转 砖讝讛 住讜祝 注讘讜讚转 讛讬讜诐, 讜拽讚砖 讬讚讬讜 讜专讙诇讬讜 讜驻砖讟 讗转 讘讙讚讬 讛讝讛讘 讜讬专讚 诇诪拽讜讛 讜讟讘诇 讜注诇讛 讜谞住转驻讙,


讜讛讘讬讗讜 诇讜 讘讙讚讬 注爪诪讜 讜诇讘砖, 砖讛专讬 谞讙诪专讛 讛注讘讜讚讛 讜转诐 讬讜诐 讛讻讬驻讜专讬诐. 讜诪诇讜讬谉 讗讜转讜 讻诇 讛注诐 注讚 讘讬转讜 诪砖讜诐 讻讘讜讚讜. 讜讬讜诐 讟讜讘 讛讬讛 注讜砖讛 讛讻讛谉 讛讙讚讜诇 诇讗讜讛讘讬讜 讜讬讚讬讚讬讜 讘砖注讛 砖讬爪讗 讘砖诇讜诐 诪谉 讛拽讜讚砖.


讜 讙诪专讗 讗讬讘注讬讗 诇讛讜 [谞砖讗诇讛 诇讛诐] 诇诇讜诪讚讬诐: 讛讬讻讬 拽讗诪专 [讻讬爪讚 讗诪专] 专' 注拽讬讘讗 诇讙讘讬 讞诇讜拽转 讛拽专讘谞讜转, 讛讗诐 讛讻讜讜谞讛 砖讗讬诇讜 讜讗讬诇 讛注诐 注诐 转诪讬讚 砖诇 砖讞专 讛讬讜 拽专讘讬谉 讜驻专 讛注讜诇讛 讜砖注讬专 讛谞注砖讛 讘讞讜抓 注诐 转诪讬讚 砖诇 讘讬谉 讛注专讘讬诐 讛讬讜 拽专讘讬谉,


讗讜 讚讬诇诪讗 [砖诪讗] 讛讻讬 拽讗诪专 [讻讱 讗诪专] 讜讻讱 讬砖 诇讛讘讬谉: 注诐 转诪讬讚 砖诇 砖讞专 讛讬讜 拽专讘讬谉, 讜驻专 讛注讜诇讛 讘讛讚讬讬讛讜 [注诪诐] 讜砖注讬专 讛谞注砖讛 讘讞讜抓 鈥� 注诐 转诪讬讚 砖诇 讘讬谉 讛注专讘讬诐.


讜转讜 [讜注讜讚] 讛讜拽砖讛 诇讛诐: 讛诇讗 驻专 讛注讜诇讛 诇专' 讗诇讬注讝专 讚砖讬讬专讬讛 [砖砖讬讬专 讗讜转讜] 讜诇讗 驻讬专砖, 讗讬诪转 注讘讬讚 诇讬讛 [诪转讬 讛讜讗 注讜砖讛 讗讜转讜]? 砖诇讗 谞转讘讗专 讗诐 诇砖讬讟转讜 注讜砖讛讜 注诐 讛砖讗专 讗讜 讘讗讜驻谉 讗讞专.


讜转讜 [讜注讜讚] 拽砖讛: 讘讬谉 诇讚注转 专' 讗诇讬注讝专, 讘讬谉 诇讚注转 专' 注拽讬讘讗, 讗讬诪讜专讬 讞讟讗转 讛拽专讘转 讛讞诇讘讬诐 砖诇 讛讞讟讗讜转 讛驻谞讬诪讬讜转 讗讬诪转 注讘讬讚 诇讛讜 [诪转讬 注讜砖讛 讛讜讗 讗讜转诐]? 砖讻谉 砖谞讬讛诐 诇讗 驻讬专砖讜 讗转 讝诪谉 注砖讬讬转诐.


讗诪专 专讘讗: 诇讗 诪砖讻讞转 诇讛 诪转拽谞转讗 [转诪爪讗 诇讛 砖讬讟讛 诪转讜拽谞转] 诇讛注诪讬讚 讜诇讛住讘讬专 讗转 讛讚讘专讬诐, 讗诇讗 讗讜 诇专' 讗诇讬注讝专 诇驻讬 砖讬讟转 讛转谞讗 讘讚讘讬 [讛讞讻诐 诪讘讬转 诪讚专砖讜] 砖诇 砖诪讜讗诇, 讗讜 诇专' 注拽讬讘讗 讻驻讬 砖诪讘讜讗专 讘转讜住驻转讗.


讚转谞讗 讚讘讬 [砖砖谞讛 讛讞讻诐 讘讘讬转 诪讚专砖讜] 砖诇 砖诪讜讗诇: 专' 讗诇讬注讝专 讗讜诪专: 讬爪讗 讜注砖讛 讗讬诇讜 讜讗讬诇 讛注诐 讜讗讬诪讜专讬 讞讟讗转, 讗讘诇 驻专 讛注讜诇讛 讜砖讘注转 讻讘砖讬诐 讜砖注讬专 讛谞注砖讛 讘讞讜抓 鈥� 谞注砖讬诐 注诐 转诪讬讚 砖诇 讘讬谉 讛注专讘讬诐, 讜讛专讬 注讘讜讚转 讛讬讜诐 谞注砖讬转 诇驻讬 专' 讗诇讬注讝专 讘砖诇讬诪讜转讛.


专' 注拽讬讘讗 砖讘转讜住驻转讗 诪讗讬 讛讬讗 [诪讛 讛讬讗]? 讜诪讘讬讗讬诐 讗转 讛转讜住驻转讗, 讚转谞讬讗 [砖讻谉 砖谞讬谞讜 讘讘专讬讬转讗], 专' 注拽讬讘讗 讗讜诪专: 驻专 讛注讜诇讛 讜砖讘注转 讻讘砖讬诐 鈥� 注诐 转诪讬讚 砖诇 砖讞专 讛讬讜 拽专讘讬谉, 砖谞讗诪专: "诪诇讘讚 注诇转 讛讘拽专 讗砖专 诇注诇转 讛转诪讬讚" (讘诪讚讘专 讻讞, 讻讙), 砖讻讱 注讜砖讬诐 转诪讬讚 讗转 诪讜住驻讬 讛讞讙, 讜讗讞专 讻讱 注讜砖讬诐 讗转 注讘讜讚转 讛讬讜诐 讛诪讬讜讞讚转 诇讬讜诐 讛讻讬驻讜专讬诐.

